text: Stop for sanering på landet
  08 november 2011 kl. 16.37
  Regeringen vil ikke sætte flere penge af til nedrivning af faldefærdige bygninger i landdistrikter.
  Det kom frem under et samråd i Udvalget for Landdistrikter og Øer i Folketinget tirsdag.
  I de seneste to finansår blev der afsat 250 millioner kroner til kommuner, der har saneret tomme rønner i landdistrikter.
  Statens Byggeforskningsinstitut har skønnet, at mindst 10.000 bygninger skal væk, men det antal er langtfra nået.
  Folketingsmedlem Eva Kjer Hansen (V) overbeviste den tidligere regering om, at saneringen i landdistrikter skal fortsætte, og hun er skuffet over, at den nye regering har smækket pengekassen i.
  - Den nye regering har sat fokus på at skabe balance i Danmark ved at udnævne en minister på området, men det bliver tydeligvis kun ved ordene, siger hun med henvisning til, at Carsten Hansen (S) er blevet minister for blandt andet landdistrikter.
  